ΓΡΑΠΤΗ ΕΡΩΤΗΣΗ E-3657/95 υποβολή: Kyφsti Toivonen (PPE) προς την Επιτροπή (12 Iανουαρίου 1996)

Θέμα: Τελωνειακοί δασμοί σε προϊόντα ζαχαροπλαστικής στην εσωτερική αγορά

Γνωρίζει η Επιτροπή τα ακόλουθα προγράμματα τα οποία συνδέονται με τους υψηλούς δασμούς σε προϊόντα ζαχαροπλαστικής που εξακολουθούν να εφαρμόζονται στη Φινλανδία και τη Δανία;

Οι έλεγχοι στα σύνορα έχουν ουσιαστικά εξαφανιστεί με την ένταξη στην ΕΕ με αποτέλεσμα να υπάρχει όλο και μεγαλύτερη μαύρη αγορά παρανόμως εισαχθέντων προϊόντων ζαχαροπλαστικής στα εν λόγω κράτη μέλη. Υφίσταται ελάχιστος κίνδυνος προκειμένου να αποφευχθεί ο δασμός και η κατάσταση αποτελεί πηγή σοβαρής ανησυχίας για τους νομίμως λειτουργούντες εισαγωγείς, παρασκευαστές και εμπόρους λιανικής πώλησης προϊόντων ζαχαροπλαστικής.

Στη Φινλανδία, η εφαρμογή του καθεστώτος τελωνειακών δασμών δημιούργησε γραφειοκρατικά εμπόδια για το ενδοκοινοτικό εμπόριο προϊόντων ζαχαροπλαστικής. Το καθεστώς συλλογής δασμών αποτελεί ουσιαστικό φράγμα στο εμπόριο ενώ οι διάφορες εξαγωγικές εταιρείες προϊόντων ζαχαροπλαστικής δεν είναι σήμερα σε θέση να εξάγουν σε άλλα κράτη μέλη με ανταγωνιστικούς όρους λόγω των ατελειών του συστήματος συλλογής.

Η εναρμόνιση των τελωνειακών δασμών εφαρμόζεται σήμερα μόνο στα ορυκτά καύσιμα, τα οινοπνευματώδη και τον καπνό. Υφίστανται ωστόσο άλλοι δασμοί όπως οι προαναφερθέντες φόροι για τα προϊόντα ζαχαροπλαστικής που δημιουργούν στρεβλώσεις σε πλαίσιο εσωτερικής αγοράς.

Σύμφωνα με την τρέχουσα νομοθεσία της ΕΕ, επιτρέπεται στα κράτη μέλη να θεσπίζουν και να διατηρούν τέτοιους εθνικούς τελωνειακούς δασμούς υπό την προϋπόθεση ότι δεν θα υφίστανται διατυπώσεις κατά τη διέλευση των συνόρων. Προέκυψε ωστόσο πολύ δύσκολο να διατηρηθούν οι δασμοί στα προϊόντα ζαχαροπλαστικής χωρίς την καθιέρωση κάποιων ελέγχων στα σύνορα.

Συμφωνεί η Επιτροπή ότι η παρούσα κατάσταση δεν συμβιβάζεται με τους στόχους της εσωτερικής αγοράς; Εάν ναί, πρόκειται η Επιτροπή να χρησιμοποιήσει τις εξουσίες που της παρέχει το Άρθρο 99 της Συνθήκης της Ρώμης προκειμένου να επιτύχει την αναγκαία εναρμόνιση της νομοθεσίας, γεγονός που θα εξασφάλιζε τη λειτουργία της εσωτερικής αγοράς για τα προϊόντα ζαχαροπλαστικής;

Συμπληρωματική απάντηση του κ. M. Monti εξ ονόματος της Επιτροπής (10 Ιουλίου 1996)

Όπως τόνιζε στην ερώτησή του το αξιότιμο μέλος του Κοινοβουλίου, η ισχύουσα κοινοτική νομοθεσία σε θέματα ειδικών φόρων κατανάλωσης επιτρέπει στα κράτη μέλη να διατηρήσουν και άλλους ειδικούς φόρους κατανάλωσης εκτός από εκείνους που προβλέπονται για τα ορυκτέλαια, την αλκοόλη, τα οινοπνευματώδη ποτά και τα βιομηχανοποιημένα καπνά, ακόμη και σε υψηλά επίπεδα. Ο νομοθέτης προέβλεψε αυτή τη δυνατότητα για τα κράτη μέλη, υπό τον όρο ότι η εισαγωγή και η διατήρηση αυτών των εθνικών φορολογικών διατάξεων δεν θα οδηγεί, κατά τις εμπορικές συναλλαγές μεταξύ κρατών μελών, σε διατυπώσεις σχετιζόμενες με τη διέλευση συνόρων.

Μετά από την ερώτηση του αξιότιμου μέλους του Κοινοβουλίου, η Επιτροπή προέβη σε αξιολόγηση των συνθηκών φορολόγησης και είσπραξης των εν λόγω φόρων, όπως αυτοί εισπράττονται στη Δανία και στην Φινλανδία. Δεδομένου ότι πρόκειται για ένα λεπτό ζήτημα εκτίμησης των περιστατικών, η Επιτροπή επιθυμεί να τονίσει ότι η εκτίμηση αυτή δεν μπορεί να πραγματοποιηθεί σε σύντομο χρονικό διάστημα. Θεωρεί ότι θα είναι σε θέση να παράσχει πλήρη απάντηση πριν από το τέλος του καλοκαιριού.